[pic] | IL-KUMMISSJONI TAL-KOMUNITAJIET EWROPEJ | Brussell 11.7.2007 KUMM(2007) 401 finali KOMUNIKAZZJONI MILL-KUMMISSJONI LILL-PARLAMENT EWROPEW, LILL-KUNSILL, LILL-KUMITAT EKONOMIKU U SOĊJALI EWROPEW U LILL-KUMITAT TAR-REĠJUNI dwar ir-reviżjonijiet tas-suq taħt il-Qafas Regolatorju ta' l-UE (it-2 rapport) Konsolidazzjoni tas-suq intern għall-komunikazzjonijiet elettroniċi {SEG(2007) 962} KOMUNIKAZZJONI MILL-KUMMISSJONI LILL-PARLAMENT EWROPEW, LILL-KUNSILL, LILL-KUMITAT EKONOMIKU U SOĊJALI EWROPEW U LILL-KUMITAT TAR-REĠJUNI dwar ir-reviżjonijiet tas-suq taħt il-Qafas Regolatorju ta' l-UE (it-2 Rapport) Konsolidazzjoni tas-suq intern għall-komunikazzjonijiet elettroniċi (Test b'rilevanza għaż-ŻEE) WERREJ 1. Introduzzjoni 3 2. Ħarsa ġenerali tal-proċedura ta' l-artikolu 7 3 3. Suq intern għall-ekomunikazzjonijiet 4 4. L-esperjenza min-notifiki 5 4.1. Definizzjoni tas-suq u analiżi tas-suq 5 4.2. Rimedji 6 4.2.1. Swieq ta' aċċess fiss bl-imnut 6 4.2.2. Swieq ta' terminazzjoni għat-telefonija fissa u dik mobbli 7 4.2.3. Swieq bl-ingrossa tal-broadband (aċċess 'bitstream' u 'local loop unbundling') 8 5. Xejriet tas-sitwazzjoni kompetittiva fis-swieq analizzati 9 5.1. Swieq ta' sejħiet bl-imnut u ta' linji mikrija 9 5.2. Swieq bl-ingrossa ta' tranżitu u ta' trunk segments għal linji mikrija (traduzzjoni mhux uffiċjali) 10 5.3. Bejgħ bl-ingrossa ta' l-aċċess bit-telefonija mobbli u ta' oriġini ta' sejħiet 10 5.4. Swieq bl-ingrossa tat-trasmissjoni tax-xandir 11 6. Kwistjonijiet orizzontali 11 6.1. Ir-razzjonalizzazzjoni tal-proċeduri 12 6.2. Adattament tard tal-miżuri finali u ta' l-implimentazzjoni ta' rimedji 12 6.3. Applikazzjoni ta' l-Artikolu 5 tad-Direttiva ta' l-Aċċess 13 7. Konklużjonijiet 13 INTRODUZZJONI Ir-realizzazzjoni ta' suq intern miftuħ u kompetittiv għal komunikazzjonijiet elettroniċi fi ħdan Spazju Waħdieni Ewropew ta' l-Informazzjoni għada sfida għall-Ewropa. Filwaqt li l-qafas regolatorju wassal għal benefiċċji sinifikanti kemm għaċ-ċittadini kif ukoll għall-intrapriżi permezz ta' tnaqqis fil-prezzijiet, żidiet fl-għażla u l-ħolqien ta' ambjent ekwu madwar l-UE, xorta għad hemm ostakli għall-isfruttament sħiħ tal-potenzjal tas-suq intern.[1] Din il-Komunikazzjoni tagħti lemħa lejn l-esperjenza miksuba mill-proċess tar-reviżjoni tas-suq u tenfasizza xi wħud mix-xejriet u l-kwistjonijiet prinċipali. Tikkomplementa r-rapport Annwali i2010[2] u t-12-il Rapport ta' Implimentazzjoni[3]. Minbarra dan, tikkontribwixxi għar-reviżjoni tal-qafas regolatorju li l-Kummissjoni ser tipproponi lill-Kunsill u lill-Parlament Ewropew fit-tieni nofs ta' l-2007. Turi li l-mekkaniżmu ta' konsultazzjoni skond l-Artikolu 7 tad-Direttiva Kwadru[4] ikkontribwixxa b'mod sinifikanti għall-implimentazzjoni koerenti tal-qafas regolatorju, b'mod partikolari fir-rigward tad-definizzjoni tas-suq u l-analiżi tas-suq. Fl-istess waqt, turi li f'ċerti oqsma, bħal dak ta' l-impożizzjoni ta' rimedji, għad hemm skop li r-regolazzjoni ssir aktar effettiva u li tiżdied il-konsistenza ta' rimedji madwar l-UE sabiex tibda l-ħidma għal suq intern tal-komunikazzjonijiet elettroniċi. ĦARSA ġENERALI TAL-PROċEDURA TA' L-ARTIKOLU 7 L-għanijiet ewlenin tal-qafas regolatorju li daħal fis-seħħ fl-2003 huma l-promozzjoni tal-kompetizzjoni, l-investiment u l-innovazzjoni fi ħdan is-suq intern tal-komunikazzjonijiet elettroniċi fl-interess tal-konsumaturi u l-kompetittività. Il-mekkaniżmu ta' konsultazzjoni mibni fil-qafas għandu rwol vitali fil-ksib ta' dawn il-miri. Id-deċiżjonijiet regolatorji jiġu adottati mill-awtoritajiet regolatorji nazzjonali (l-NRAs) iżda l-mekkaniżmu ta' valutazzjoni fil-livell UE jissalvagwardja l-għanijiet tas-suq intern. Dan ir-rwol tal-Kummissjoni skond l-Artikolu 7 tad-Direttiva Kwadru huwa element deċisiv biex (i) tiġi żgurata regolazzjoni konsistenti madwar l-UE; (ii) tiġi limitata r-regolazzjoni għal dawk is-swieq li ma jkunux jistgħu jsiru kompetittivi mingħajr intervent regolatorju; u (iii) tiddaħħal aktar transparenza fil-proċess regolatorju. Skond l-Artikolu 7 tad-Direttiva Kwadru il-miżuri regolatorji abbozzati ta' l-NRAs li jikkonċernaw il-proċess tar-reviżjoni tas-suq għandhom jiġu notifikati lill-Kummissjoni u lill-NRAs ta' l-Istati Membri l-oħra. Il-Kummissjoni tista' titlob lil NRA biex tneħħi abbozz ta' miżura regolatorja jekk jagħti l-kaz li dan ma jkunx kompatibbli mal-liġi Komunitarja, b'mod partikolari fir-rigward tad-definizzjoni tas-suq u/jew l-analiżi dwar SMP. Tali talba għat-tneħijja ngħatat mill-Kummissjoni f'ħames każijiet. Barra minn hekk, fi 28 każ l-NRAs iddeċidew li jirtiraw in-notifika tagħhom. Il-Kummissjonu u l-NRAs l-oħra jistgħu jagħtu l-kummenti tagħhom dwar l-impożizzjoni tar-rimedji u dawn jiġu meqjusa bl-akbar reqqa mill-NRA li tagħti n-notifika. S'issa, aktar minn 600 abbozz ta' miżuri regolatorji ġew notifikati mill-Kummissjoni, li jfisser li l-ewwel serje ta' reviżjonijiet tas-suq għat-18-il suq msemmi fir-Rakkomandazzjoni tal-Kunsill 2003/311/KE[5] kważi tlestiet. Ħarsa ġenerali aktar dettaljata tal-proċedura tinsab fl-Anness I ta' din il-Komunikazzjoni. SUQ INTERN GħALL-EKOMUNIKAZZJONIJIET Filwaqt li jeżistu ħafna operaturi f'diversi pajjiżi[6], il-biċċa l-kbira tas-swieq fis-settur tal-komunikazzjonijiet elettroniċi huma nazzjonali. L-operaturi li jagħmlu sforzi biex joffru servizzi simili madwar l-Ewropa, b'mod partikolari għall-klijenti korporattivi multinazzjonali, u biex jissimplifikaw il-proċess tal-bejgħ u t-tqegħid fis-suq, jiddependu fuq provvisti bl-ingrossa raġevonalment simili madwar l-Istati Membri[7]. In-notifiki li daħlu s'issa juru li r-rimedji imposti mhux dejjem huma effettivi daqs kemm jistgħu jkunu u li r-regolazzjoni mhix dejjem tkun konsistenti madwar l-UE, ukoll fil-każijiet fejn iċ-ċirkostanzi tas-suq huma simili. L-atturi fis-swieq li jixtiequ joperaw f'diversi Stati Membri ħafna drabi jkollhom jiffaċċjaw varjetà ta' sistemi regolatorji. Sabiex l-industrija Ewropea tal-komunikazzjonijiet elettroniċi tkun tista' tisfrutta l-potenzjal sħiħ tas-suq intern, għandhom jittieħdu aktar passi biex jiżguraw regolazzjoni effettiva fl-Istati Membri kollha u biex jitneħħew id-diverġenzi mingħajr bażi fir-regolazzjoni madwar l-Istati Membri. Mingħajr regolazzjoni ex ante, l-operaturi, b'mod partikolari dawk li huma preżenti f'diversi Stati Membri, jiffaċċjaw diffikultajiet meta jdaħħlu l-offerti tagħhom fuq bażi Ewropea. Nuqqas ta' ċertezza regolatorja jista' jkollu effetti detrimentali għall-iżvilupp fis-settur tal-komunikazzjonijiet elettroniċi fl-UE[8]. Matul il-konsultazzjoni pubblika dwar ir-reviżjoni tal-qafas regolatorju ta' l-UE[9], ġie ssuġġerit li l-Kummissjoni tista' tilgħab rwol aktar qawwi fl-applikazzjoni koerenti tar-rimedji[10]. L-ESPERJENZA MIN-NOTIFIKI Il-qafas regolatorju għal netwerks u s-servizzi tal-komunikazzjonijiet elettroniċi huwa bbażat fuq ir-regolazzjoni tas-swieq, mhux fuq ir-regolazzjoni tat-teknoloġiji. Dawn is-swieq jiġu definiti u analizzati skond il-prinċipji tal-liġi dwar il-kompetizzjoni. Meta xi suq ikun soġġett għal regolazzjoni ex ante u NRA issib li waħda jew aktar mill-intrapriżi jkollha/hom poter sinifikanti fis-suq jew “SMP” (ugwali għal "dominanza", fil-liġi dwar il-kompetizzjoni) f'dak is-suq, għandha timponi regolazzjoni xierqa. Bil-maqlub, ir-regolazzjoni m'għandhix tiġi imposta, jew inkella r-regolazzjoni għandha titneħħa f'dawk is-swieq fejn l-ebda intrapriża ma tinstab li jkollha SMP. Dan il-kapitlu jippreżenta l-iżviluppi fid-definizzjoni u l-analiżi tas-suq u jiġbed l-attenzjoni fuq ċerti ineffiċjenzi u diverġenzi fl-applikazzjoni tar-rimedji li jkomplu jeżistu u li jheddu li jdgħajfu s-suq intern. Huwa kkomplementat bid-dokument ta' ħidma tal-persunal tal-Kummissjoni anness ma' din il-Komunikazzjoni li jipprovdi ħarsa ġenerali ddettaljata. Definizzjoni tas-suq u analiżi tas-suq L-ewwel Komunikazzjoni dwar l-evalwazzjonijiet tas-swieq[11] saħqet fuq il-fatt li l-involviment tal-Kummissjoni ppermetta kisba ta livell għoli ta' konsistenza fir-rigward ta' definizzjoni tas-suq u analiżi tas-suq. L-esperjenza min-notifiki li waslu wara turi li dan għadu l-każ. Taħt il-qafas regolatorju għas-swieq tal-komunikazzjonijiet elettroniċi, is-swieq għandhom jiġu definiti skond il-liġi tal-kompetizzjoni, billi jittieħed l-akbar qies tal-prinċipju tan-newtralità fit-teknoloġija. Mill-ewwel Komunikazzjoni dwar ir-reviżjonijiet tas-suq, il-proċedura ta' l-Artikolu 7 flimkien mar-Rakkomandazzjoni dwar swieq rilevanti żguraw li l-NRAs jiddefinixxu s-swieq b'mod konsistenti, inkluż dawk li jinkludu teknoloġiji ġodda bħal servizzi ta' broadband b'bandwidth għoli bbażati fuq it-teknoloġija VDSL. Il-Kummissjoni sabet li sempliċi titjib fil-livell ta' servizz eżistenti mwassal permezz ta' teknoloġija ġdida fih innifsu ma jikkostitwix suq ġdid[12]. Il-Kummissjoni tat gwida ukoll dwar l-inklużjoni tal-linji bil-kiri billi jintużaw interfaces alternattivi, bħal Ethernet, fis-swieq tal-linji mikrija bl-ingrossa[13]. Fir-rigward ta' SMP, l-NRAs għandhom jevalwaw, f'linja mal-prinċipji tal-liġi dwar il-kompetizzjoni u billi jieħdu l-akbar qies tal-linji gwida ta' l-SMP[14], jekk intrapriża tgawdix minn pożizzjoni dominanti fis-suq rilevanti. Ishma fis-suq għoljin ħafna ('il fuq minn 50%) huma fihom infushom, minbarra f'ċirkustanzi eċċezzjonali, xhieda ta' l-eżistenza ta' pożizzjoni dominanti, filwaqt li normalment, meta l-ishma fis-suq 'jaqbżu l-40 %, dan iwassal għal tħassib dwar SMP. Skond il-ġurisprudenza, l-inklużjoni ta' bejgħ intern fis-suq rilevanti tista' tiddependi fuq jekk it-traffiku li jiġi ġġenerat minn sussidjarju ta' intrapriża jkunx disponnibli fis-suq merkanti fil-każ ta' żieda jew tnaqqis fil-prezzijiet tas-suq. Fatturi oħrajn rilevanti għall-analiżi SMP jinkludu d-dinamika tas-suq, il-kontroll ta' l-infrastruttura li ma tistax tiġi duplikata faċilment, l-ostakoli għad-dħul u l-kompetizzjoni potenzjali. Rimedji Meta intrapriża tgawdi dominanza sinifikanti f'xi suq partikolari, l-NRA rilevanti għandha timponi obbligi regolatorji xierqa biex jirrimedjaw il-problema identifikata ta' kompetizzjoni. Fir-rigward ta' l-għażla ta' rimedji, il-Kummissjoni tosserva anqas konsistenza madwar l-UE milli dik li nkisbet fid-definizzjoni tas-suq u l-analiżi SMP. Differenzi fir-rimedji mhux dejjem kienu ġġustifikati minħabba kundizzjonijiet diverġenti fis-suq jew minħabba partikolaritajiet notifikati oħrajn. Minbarra dan, mhux dejjem intagħżel ir-remdju l-aktar effiċjenti. Dawn it-taqsimiet li ġejjin jiġbdu l-attenzjoni fuq l-oqsma ewlenin ta' tħassib. Swieq ta' aċċess fiss bl-imnut Fis-swieq ta' "l-aċċess" bl-imnut (i.e. konnessjoni ma' netwerk ta' telefonija fissa li tiffaċilita sejħiet u servizzi relatati) ċerti NRAs ma imponewx l-obbligi ta' kontabilità ta' kosti u ta' separazzjoni fil-kontabilità' jew naqsu milli jistabbilixxu d-dettalji xierqa għalihom[15]. In-nuqqas ta' tali obbligi fis-swieq ta' aċċess fiss bl-imnut jagħmilha diffiċli biex tkun tista' tiġi imposta regolazzjoni effettiva tal-prezzijiet għal diversi prodotti relatati bl-ingrossa (bħal kiri ta' linji bl-ingrossa u local loop unbundling ) u biex tiġi sorveljata l-konformità ma' obbligi mhux diskriminatorji. Jagħmilha wkoll diffiċli biex jiġu nfurzati 'ex post' ir-regoli dwar il-kompetizzjoni, per eżempju fil-każijiet ta' l-iffissar ta' prezzijiet li jmur kontra l-kompetizzjoni. Barra minn hekk, l-impożizzjoni u l-implimentazzjoni ta' l-obbligi ta' kiri ta' linji bl-ingrossa ivarja b'mod sinifikanti bejn l-Istati Membri. Id-diverġenzi mhux dejjem ikunu ġġustifikati minħabba l-kundizzjonijiet diverġenti fis-suq[16]. Fl-aħħar, il-Kummissjoni tindika li n-nuqqas ta' kompetizzjoni effettiva fis-swieq ta' l-aċċess bl-imnut għandu preferibbilment jiġi indirizzat permezz ta' regolazzjoni effettiva bl-ingrossa (e.g. kiri ta' linji bl-ingrossa jew local loop unbundling ). Meta tiġi valutata l-ħtieġa għal regolazzjoni fuq il-bejgħ bl-imnut, b'mod partikolari fit-tieni analiżi tas-suq, l-NRAs għandhom l-ewwelnett janalizzaw u jippruvaw itejbu l-impatt ta' rimedji eżistenti bl-ingrossa[17]. Ir-rimedji imposti fis-swieq ta' l-aċċess bl-imnut ivarjaw sostanzjalment bejn l-Istati Membri. Differenzi bħal dawn mhux dejjem ikunu ġġustifikati minħabba ċ-ċirkostanzi diverġenti fis-suq. Swieq ta' terminazzjoni għat-telefonija fissa u dik mobbli Fil-prinċipju kull operatur igawdi minn pożizzjoni ta' monopolju għat-terminazzjoni ta' sejħiet fuq in-netwerk tiegħu Għalkemm il-miżuri li ġew adottati s'issa baxxew b'mod sinifikanti l-livell tar-rati ta' terminazzjoni madwar l-Unjoni Ewropea kollha, ir-regolazzjoni għadha qed tiġi applikata f'manjiera mhux ekwa. Dawn il-kwistjonijiet li ġejjin huma ta' tħassib b'mod partikolari. Għalkemm xi forma ta' orjentazzjoni fl-ispejjeż hija prevista f'ħafna mill-Istati Membri, għada teżisti firxa wiesgħa ta' rati ta' terminazzjoni medji għat-telefonija mobbli madwar l-Istati Membri. Id-diverġenzi jistgħu jiġu ġġustifikati parzjalment minħabba spejjeż li jvarjaw, iżda huma kkaġunati wkoll minħabba metodoloġiji differenti fl-iffissar ta' prezzijiet li l-NRAs japplikaw u minħabba l-limiti ta żmien differenti previsti għat-tnaqqis fir-rati ta' terminazzjoni għat-telefonija mobbli għall-ispejjeż ta' operatur effiċjenti. Rati ta' terminazzjoni għoljin għalhekk ikomplu jsarrfu fi prezzijiet għoljin, anke jekk qegħdin jonqsu, għal konsumaturi f'għadd ta' Stati Membri. Minbarra dan, għadd ta' NRAs awtorizzaw rati ta' terminazzjoni għoljin għal operaturi iżgħar li, immedjatament wara d-dħul fis-suq, ma kienux ibbenefikaw mill-ekonomiji skond il-kobor. Iżda dan jista' jikkostitwixxi diżinċentiv għall-ksib ta' sehem fis-suq fil-livell ta' l-imnut, għaliex it-tkabbar tal-bażi klijentali jwassal għal rati ta' terminazzjoni aktar baxxi. Għalhekk ir-rati ta' terminazzjoni għandhom, fil-prinċipju, ikunu simetriċi, filwaqt li n-nuqqas ta' simetrija jirrikjedi ġustifikazzjoni adegwata. Il-Kummissjoni tagħraf li, f'xi każjijiet eċċezzjonali, in-nuqqas ta' simetrija jista' jiġi ġġustifikat minħabba differenzi fl-ispejjeż oġġettivi li jmorru lil hinn mill-kontroll ta' l-operaturi kkonċernati, pereżempju, differenzi li ma jistgħux jiġu mibdula fl-elementi prinċipali tan-netwerk. Jekk in-nuqqas ta' simetriji fir-rati ta' terminazzjoni ma jkunux ibbażati fuq differenzi fl-ispejjeż oġġettivi, dawn għandhom jitneħħew bil-mod u f'limitu ta' żmien raġonevoli. Fis-swieq ta' terminazzjoni għat-telefonija fissa u dik mobbli, il-Kummissjoni tenfasizza, fil-prinċipju, il-ħtieġa għal progress lejn rati ta' terminazzjoni simetriċi bbażati fuq l-ispejjeż ta' operatur effiċjenti u inkoraġġit l-NRAs ibaxxu r-rati skond dan, b'mod partikolari fir-rigward tat-terminazzjoni għat-telefonija mobbli. Minħabba li l-metodi diverġenti madwar l-Istati Membri għandhom effett negattiv fuq is-suq intern, il-Kummissjoni stiednet l-NRAs biex jaħdmu mill-qrib mal-Grupp Ewropew tar-Regolaturi (ERG) biex jaslu għal metodu koerenti madwar l-UE dwar il-kalkolu tal-kost u t-titjib fis-simetrija. Swieq bl-ingrossa tal-broadband (aċċess 'bitstream' u 'local loop unbundling') Ir-regolazzjoni effiċjenti tas-swieq bl-ingrossa tal-broadband ("aċċess bitstream ") u għal aċċess unbundled hija fattur ewlieni fl-iżvilupp kompetittiv tas-swieq għall-bejgħ tal-broadband bl-ingrossa u għall-iżvilupp ta' servizzi triple play ipprovduti permezz ta' l-infrastruttura tal- broadband . Aċċess bitstream jiffaċilita lil parteċipanti ġodda deħlin fis-suq biex ibiegħu s-servizzi ta' aċċess bil-broadband bl-imnut lill-utenti finali. Għalhekk huwa pass importanti għal parteċipanti ġodda deħlin fis-suq lejn l-investiment fl-applikazzjoni aktar komprensiva tan-netwerk tagħhom stess, li jwassal għal local loop unbundling . Wara ċertu żmien, il-kompetituri għandhom it-tendenza li jiddependu fuq taħlita taż-żewġ forom ta' aċċess, billi jinvestu fl-infrastruttura tagħhom stess sal-livell tal- local loop ta' l-operatur diġà stabbilit safejn ikun possibbli ekonomikament, i.e. normalment f'reġjuni b'popolazzjoni għolja ħafna, filwaqt li għal żoni rurali joqgħodu fuq aċċess bitstream . Xi kultant l-applikazzjoni dewwiema[18] ta' rimedji fis-swieq bl-ingrossa ta' l-aċċess bil-broadband naqqset mill-effettività tar-regolazzjoni. F'diversi każijiet, il-punti tan-netwerk li fihom kellu jingħata l-aċċess bitstream jew ma kienux speċifikati jew ma kienux biżżejjed biex jiffaċilitaw l-iżvilupp tal-kompetizzjoni[19]. Ir-regolazzjoni tal-prezzijiet mhux dejjem kienet effettiva u kienet ibbażata fuq il-metodi differenti ta' l-iffissar ta' prezzijiet madwar l-UE[20]. Regolazzjoni ineffettiva tal-prezzijiet f'ċerti Stati Membri tikkaġuna tagħwiġ tas-suq intern, prinċipalment permezz ta' pressjoni mis-suq. Mhux l-Istati Membri kollha obbligaw l-operatur li kien stabbilit diġà biex jagħmel disponibbli "DSL nudo" li tiffaċilita lill-operaturi alternattivi jipprovdu broadband lill-klijenti finali mingħajr l-obbligu li jikru linja tat-telefown mill-operatur diġà stabbilit[21]. Minħabba l-ispejjeż għoljin tad-duplikazzjoni ta' l-"aħħar mil" tan-netwerks PSTN, il-monolpolji ta' qabel għadhom igawdu minn pożizzjoni qawwija ħafna fis-suq ta' l-aċċess bl-ingrossa unbundled . Għalhekk is-suq instab, mill-NRAs kollha li nnotifikaw dan is-suq s'issa, li ma kienx kompetittiv. F'xi Stati Membri, partijiet mill- local loop bħalissa ġew aġġornati bl-infrastruttura tal- fibre optic bejn il-frejms tad-distribuzzjoni prinċipali u l-kaxex tat-triq. Il-Kummissjoni tindika li dan m'għandux inaqqas mill-kapaċità tal-kompetitur biex jikseb aċċess għal netwerk ta' operatur SMP fil-livell xieraq sabiex ikun jista' jkompli jikkompeti b'mod effiċjenti. Minħabba dawn l-iżviluppi u sabiex jiġi żgurat metodu koerenti, fil-ġejjieni, is-swieq għall-aċċess bitstream u għal local loop unbundling mgħandhomx jiġu analizzati f'iżolazzjoni. XEJRIET TAS-SITWAZZJONI KOMPETITTIVA FIS-SWIEQ ANALIZZATI Wieħed mill-għanijiet ewlenin tal-mekkaniżmu ta' l-Artikolu 7 huwa li tiġi limitata r-regolazzjoni għal dawk is-swieq li, minħabba inter alia l-karatteristiċi strutturali tagħhom, ma joffru l-ebda perspettiva li se jsiru kompetittivi b'mod effettiv mingħajr intervent regolatorju. Dan il-kapitolu għandu x'jaqsam ma' ċerti swieq fejn l-iżviluppi fil-kompetizzjoni ġew osservati. Dawn l-iżviluppi jittieħdu f'kunsiderazzjoni fir-reviżjoni tar-Rakkomandazzjoni dwar swieq rilevanti. L-iżvilupp tas-swieq kollha msemmija fir-Rakkomandazzjoni dwar swieq rilevanti huwa deskritt fit-dettall fl-Anness III ta' din il-Komunikazzjoni. Swieq ta' sejħiet bl-imnut u ta' linji mikrija Madwar l-UE, is-swieq ta' sejħiet bl-imnut juru xejra notevoli lejn il-kompetizzjoni. F'diversi Stati Membri, is-swieq għal sejħiet internazzjonali b'mod partikolari diġà nstabu kompetittivi fl-ewwel serje ta' analiżijiet tas-swieq.[22] Anke f'dawk is-swieq li s'issa ma nstabux kompetittivi, il-kundizzjonijiet kompetittivi qegħdin jitjiebu, i.e. il-prezzijiet qegħdin jaqgħu u parteċipanti ġodda fis-suq qegħdin jiksbu sehem mis-suq. Aktar pressjoni kompetittiva mis-swieq tal-viċinanza, bħal telefonija mobbli tirrestrinġi l-imġiba ta' l-operatur diġà stabbilit. Ir-regolazzjoni tal-bejgħ bl-ingrossa (għażla ta' carrier u għażla minn qabel ta' carrier , kultant flimkien ma' kiri ta' linji bl-ingrossa) tnaqqas l-ostakli għad-dħul. Barra minn hekk, il-firxa ta' konnessjonijiet ta' l-internet bil-broadband flimkien ma' l-emerġenza ta' Broadband bil-Leħen (VoB) mistennija li ttejjeb aktar il-kompetizzjoni fis-suq tas-sejħiet fis-snin li ġejjin. Regolazzjoni xierqa fil-livell bl-ingrossa għandha tagħmel superfluwa r-regolazzjoni bejgħ bl-imnut ladarba l-operaturi alternattivi jkunu daħlu fis-suq u qed jikkompetu ma' l-operatur diġà stabbilit biex jissupplixxu servizzi aħjar u prezzijiet orħos lill-konsumaturi. L-NRAs għalhekk għandhom jiffokaw fuq l-infurzar tar-regolazzjoni tal-bejgħ bl-ingrossa. Huma mistiedna jissorveljaw attentament l-effetti tar-regolazzjoni tal-bejgħ bl-ingrossa u, jekk ikun meħtieġ, biex jaġġustaw ir-rimedji fis-swieq tal-bejgħ bl-ingrossa skond dan, bil-għan li jiżguraw kompetizzjoni fil-livell tal-bejgħ bl-imnut. L-NRAs mistiedna wkoll jikkooperaw mill-qrib ma' l-awtoritajiet nazzjonali għall-kompetizzjoni biex jiżguraw li ma jkunx hemm xkiel għall-kompetizzjoni fis-swieq tas-sejħiet bl-imnut minħabba mġieba li tmur kontra l-kompetizzjoni. Żviluppi teknoloġiċi kif ukoll l-infurzar konsistenti u effiċjenti tar-regolazzjoni xierqa tal-bejgħ bl-ingrossa tejbu l-kompetizzjoni fis-swieq tas-sejħiet bl-imnut u tal-linji mikrija. Swieq bl-ingrossa ta' tranżitu u ta' trunk segments għal linji mikrija (traduzzjoni mhux uffiċjali) Disgħa NRA's sabu li s-suq bl-ingrossa ta' trunk segments ta' linji mikrija huma kompetittivi b'mod effettiv[23]. F'ċerti Stati membri, l-infrastruttura ta' qofol tan-netwerk ta' l-operaturi diġà stabbiliti ġiet idduplikata u operaturi alternattivi bdew joffru linji trunk mikrija lil partijiet terzi f'kompetizzjoni ma' l-operaturi diġà stabbiliti. In-netwerks ta' operaturi alternattivi mhux dejjem ikunu jistgħu jkopru t-territorju kollu ta' Stati Membru, iżda f'ħafna Stati Membri jeżisti l-potenzjal biex jespandu l-kopertura tagħhom. Dan jista' jaffettwa l-kumpens fis-setgħa għax-xiri ta' l-operaturi alternattivi fir-rigward ta' l-operaturi diġà stabbiliti. Erbgħa NRAs sabu s-swieq ta' tranżitu kompetittivi. Madankollu, anke f'xi wħud mis-swieq ta' tranżitu mhux kompetittivi, bdew jidhru xejriet lejn il-kompetizzjoni hekk kif is-sehem fis-suq ta' l-operaturi SMP, għalkemm sinifikanti, naqas għaliex l-operaturi alternattivi kienu dduplikaw l-infrastruttura mhux biss għall-forniment tagħhom infushom, iżda wkoll biex joffru serviżżi ta' tranżitu lil partijiet terzi. L-infrastruttura ta' qofol tan-netwerk ġiet idduplikata u l-linji mikrija, li jservu bħala input biex jipprovdu servizzi ta' tranżitu huma disponibbli b'mod ġenerali. Hija ħaġa raġonevoli li wieħed jistenna li d-duplikazzjoni ta' l-infrastruttura ta' sinsla fis-segmenti ta' tranżitu u ta' trunk fil-futur ser tkompli għalkemm operaturi alternattivi f'għadd ta' Stati Membri għandhom mnejn jibqgħu jiddependu fuq il-linji ta' l-operaturi diġà stabbiliti għal ċerti rotot li jkunu anqas okkupati. Bejgħ bl-ingrossa ta' l-aċċess bit-telefonija mobbli u ta' oriġini ta' sejħiet Fl-ewwel serje ta' analiżi tas-swieq, ħames NRAs sabu li s-suq bl-ingrossa ta' l-aċċess bit-telefonija mobbli u ta' servizzi ta' oriġini ta' sejħiet ma kienx kompetittiv b'mod effettiv u għalhekk ipproponew regolazzjoni[24]. Fi Stati Membri oħrajn, is-suq instab li kien kompetittiv. F'għadd ta' Stati Membri, l-aċċess bit-telefonija mobbli u l-oriġini tas-sejħiet qed jiġu pprovduti fuq bażi kummerċjali. Ladarba l-fornituri tas-servizz ikunu daħlu fis-suq, kemm jekk permezz ta' arranġamenti rregolati jew permezz ta' arranġamenti ta' aċċess miftiehma kummerċjalment ma' operatur ta' netwerk tat-telefonija mobbli, l-operatur ospitanti jista' jkollu interess ekonomiku li jkompli r-relazzjoni ta' forniment ta' servizz[25]. Filwaqt li s-suq ta' l-aċċess bit-telefonija mobbli u ta' servizzi ta' oriġini ta' sejħiet instab li huwa kompetittiv b'mod effettiv fil-biċċa l-kbira ta' l-Istati Membri, għad irid jiġi vvalutat jekk l-iżvilupp tal-kompetizzjoni, eż. permezz ta l-eżistenza ta' ftehimiet MVNO, hux diġà biżżejjed għall-aċċess u l-oriġini ta' sejħiet bl-ingrossa. Swieq bl-ingrossa tat-trasmissjoni tax-xandir L-NRAs kollha, minbarra Ċipru, s'issa irregolaw talanqas parti mis-suq bl-ingrossa għas-servizzi tat-trasmissjoni tax-xandir. Ir-regolazzjoni tvarja sostanzjalment bejn l-Istati Membri u hekk ukoll il-kundizzjonijiet sottostanti fis-suq. F'ħafna mill-Istati Membri, il-pjattaformi terrestri huma predominanti, filwaqt li fi Stati Membri oħrajn il-kejbil huwa l-pjattaforma prinċipali. Iż-żmien ippjanat tal-bidla għal sistema diġitali fix-xandir ivarja madwar l-Unjoni Ewropea u l-leġiżlazzjoni nazzjonali li tikkonferixxi l-istatus ta' l-obbligu ta' trasmissjoni ("must carry") fuq ċerti xandara wkoll tvarja b'mod sostanzjali. Is-suq tat-trasmissjoni tax-xandir huwa kkaratterizzat mill-progress teknoloġiku. Il-firxa tat-televiżjoni diġitali terrestri se jiffaċilita li l-konsumaturi jkunu jistgħu jaraw numru akbar ta' programmi. L-iżvilupp tat-TV fuq l-internet u t-TV diġitali terrestri jista' prospettivament ibaxxi l-ispejjeż ta' l-iswiċċjar bejn l-infrastrutturi. Iż-żieda fin-numru ta' infrastrutturi ta' trasmissjoni għandha tnaqqas aktar mid-dipendenza tax-xandara fuq pjattaforma partikolari u żżid il-kumpens fis-setgħa għax-xiri tagħhom. KWISTJONIJIET ORIZZONTALI Fl-ewwel Komunikazzjoni tagħha dwar ir-Reviżjonijiet tas-Suq skond il-Qafas Regolatorju ta' l-UE l-Kummissjoni tinkoraġġixxi l-NRAs b'mod partikolari biex jiksbu l-opinjonijiet ta' l-atturi fis-suq qabel il-konsultazzjoni fuq livell Ewropew u nnotat li notifika separata dwar l-istadji differenti tar-reviżjonijiet tas-suq ittawwal il-proċess regolatorju bla bżonn. Minbarra dan it-tħassib, li jibqa' ta' rilevanza u li matul l-aħħar sena ġie rinfurzat, il-Kummissjoni tiġbed l-attenzjoni fuq il-kwistjonijiet orizzontali li ġejjin. Ir-razzjonalizzazzjoni tal-proċeduri Sabiex jiġi żgurat it-teħid ta' deċiżjonijiet effiċjenti fi ħdan il-limiti taż-żmien riġidi skond l-Artikolu 7 tad-Direttiva Kwadru, il-Kummissjoni adottat Rakkomandazzjoni Proċedurali[26]. Għalkemm din ir-Rakkomandazzjoni fiha proċeduri ċari iżda flessibbli għall-finijiet ta' kooperazzjoni bejn il-Kummissjoni u l-NRAs, l-esperjenza tgħallem li miżuri addizzjonali ta' implimentazzjoni jistgħu jkunu utli fir-rigward taż-żieda fiċ-ċertezza legali, sabiex jiġi minimizzat il-piż amminstrattiv għall-NRAs, l-operaturi u l-Kummissjoni u biex jiġi ssimplifikat aktar il-proċess. Il-Kummissjoni ser tistabbilixxi proposti għar-razzjonalizzazzjoni tal-proċeduri f'Rakkomandazzjoni proċedurali riveduta, aktar tard din is-sena. Adattament tard tal-miżuri finali u ta' l-implimentazzjoni ta' rimedji Peress li s-swieq tal-komunikazzjonijiet elettroniċi ħafna drabi jevolvu malajr, l-intervent regolatorju jkun jista' jieħu ħsieb in-nuqqasijiet fis-suq b'manjiera effiċjenti biss jekk il-miżuri regolatorji jiġu implimentati b'mod prattiku. F'ċerti Stati Membri, l-NRAs adottaw miżuri finali wara dewmien sinifikanti fi tmiem il-proċess tar-reviżjoni tas-suq. Dan id-dewmien għandu jiġi evitat sabiex tiġi żgurata reazzjoni f'waqtha għan-nuqqasijiet fis-suq li ġew identifikati fil-proċess tar-reviżjoni tas-suq. Barra minn hekk, id-dewmien ikompli jseħħ f'ċerti Stati Membri għaliex ir-rimedji jiġu notifikati separatament mill-analiżi u d-definizzjoni sottostanti tas-suq. Bħala konsegwenza, in-nuqqasijiet fis-suq ma jiġux trattati f'waqthom, u dan inaqqas mill-effettività tar-regolazzjoni u b'hekk joħloq riskji għall-kompetittività tas-settur. L-NRAs huma mħeġġa li jmexxu u jagħtu notifika dwar l-istadji kollha ta' reviżjoni tas-suq fl-istess żmien (id-definizzjoni tas-suq, l-analiżi tas-suq u l-obbligi regolatorji maħsuba). Fl-aħħarnett, f'xi każijiet ikun għadda perjodu sinifikanti mingħajr ma tkun saret notifika mill-ġdid ta' abbozz ta' miżura li kellha tiġi mwarrba. L-abbozz ta' miżura msemmi għandu jiġi emendat u ppreżentat għal konsultazzjoni nazzjonali malajr kemm jista' jkun wara li l-Kummissjoni titlob l-NRA tneħħi l-miżura sabiex jiġi żgurat li l-problemi tal-kompetizzjoni jiġu indirizzati malajr kemm jista' jkun. Xi NRAs imponew miżuri ġeneriċi u ħallew id-dettalji ta' rimedji għan-negożjati kummerċjali bejn l-atturi fis-suq, eż. billi imponew obbligu ta orjentazzjoni ġenerali fl-ispejjeż mingħajr speċifikazzjoni tal-limiti tal-prezz jew obbligi tal-kontabilità ta' kosti ddettaljati. Meta negozjati bejn l-atturi fis-suq ma jirnexxux, l-NRA intervjeni biex issolvi t-tilwim billi timponi prezzijiet speċifiċi abbażi ta' l-obbligu ta' l-orjentazzjoni fl-ispejjeż. Filwaqt li fil-prinċipju l-intrapriżi fihom infushom għandhom jinnegozjaw bil-bona fidi l-aċċess tagħhom l-ftehimiet ta' interkonnessjoni[27], il-problemi ta' kompetizzjoni identifikati fil-kuntest tal-proċeduri regolatorji għandhom jiġu ttrattati malajr u b'mod effettiv kemm jista' jkun. It-tħeddida impliċita ta' aktar intervent regolatorju, kemm jekk fil-kuntest ta' soluzzjoni għal tilwim kemm jekk ex-uffiċċjo, fil-każ li negozjati kummerċjali ma jkunux jistgħu jirrimedjaw il-problema tal-kompetizzjoni li ġiet identifikata, hija li jidher insuffiċjenti għaliex jista' jkun li ma jipprovdix it-trasparenza u ċ-ċertezza legali għall-atturi fis-suq u jista' jikkaġuna dewmien bla bżonn. Ir-rimedji għandhom jiġu definiti f'manjiera ċara u ddettaljata biżżejjed fil-miżuri finali u għandhom ikunu adattati biex jittrattaw b'mod effiċjenti in-nuqqsijiet identifikati fil-kompetizzjoni. Applikazzjoni ta' l-Artikolu 5 tad-Direttiva ta' l-Aċċess L-Istati Membri kienu użaw l-Artikolu 5(1) tad-Direttiva ta' l-Aċċess f'diversi każijiet[28]. Jippermetti lill-Istati Membri jimponu miżuri regolatorji fuq operaturi mhux SMP sa fejn ikun neċessarju biex tiġi żgurata l-konnettività minn tarf sa ieħor. Il-Kummissjoni enfasizzat li l-Artikolu 5 ma għandux jintuża biex jiġi evitat il-proċess ta' l-analiżi tas-suq u għandu jintuża biss fil-każijiet fejn konnettività minn tarf sa ieħor jeħtieġ li tiġi garantita. L-NRAs għandhom jużaw biss is-setgħat tagħhom skond l-Artikolu 5 tad-Direttiva ta' l-Aċċess f'ċirkustanzi definiti b'mod ċar sabiex jiġu evitati r-regolazzjoni żejda u n-nuqqas ta' siġurtà fis-swieq. KONKLUżJONIJIET Kważi l-NRAs kollha ffinalizzaw l-ewwel serje tar-reviżjonijiet tat-18-il suq inklużi fir-rakkomandazzjoni, minbarra l-NRAs fil-Bulgarija u fir-Rumanija ilhom li ssieħbu fl-UE mill-1 ta' Jannar 2007 biss. Il-mekkaniżmu tal-konsultazzjoni ta' l-UE stabbilit skond l-Artikolu 7 tad-Direttiva Kwadru kien strumentali fil- promozzjoni tal-kompetizzjoni, l-investiment u l-innovazzjoni kif ukoll għall-konsolidazzjoni tas-suq intern tal-kommunikazzjonijiet elettroniċi . Permezz tiegħu ġie żgurat metodu konsistenti, b'mod partikolari fir-rigward tad-definizzjoni tas-suq u ta' l-analiżi SMP madwar l-Ewropa, ġab analiżi ekonomika soda lill-proċess tar-reviżjoni tas-suq u rriżulta f'aktar trasparenza. Kumplessivament, din il-forma ta' kooperazzjoni bejn il-Kummissjoni u l-NRAs wasslet għal regolazzjoni aħjar ibbażata fuq prinċipji tal-kompetizzjoni u tat kontribut fl-iżvilupp ta' kultura regolatorja komuni fl-Ewropa. Il-kummenti tal-Kummissjoni dwar ir-rimedji taw gwida għal metodu regolatorju konsistenti madwar l-Ewropa, filwaqt li tqiesu ċ-ċirkustanzi nazzjonali speċifiċi. Il-Kummissjoni ffukat sabiex tiżgura li r-rimedji ikunu dawk xierqa, i.e. ibbażati fuq in-natura tal-problema li tkun ġiet identifikata, ipproporzjonati u ġġustifkati fid-dawl ta' l-għanijiet stabbiliti fid-Direttiva Kwadru. Madankollu għandhom jittieħdu aktar passi sabiex l-effettività tar-regolazzjoni tiġi mtejba u biex tinkiseb konsistenza akbar fl-għażla u l-applikazzjoni tar-rimedji. Għalkemm il-metodi regolatorji għad-definizzjoni tas-suq u għall-analiżi tad-dominaza fis-suq fil-biċċa l-kbira tagħhom ġew magħqudin flimkien, ir-rimedji mhux dejjem ikunu adattati biex jiġu riżolti l-problemi identifikati ta' kompetizzjoni u xi kultant ivarjaw sew bejn l-Istati Membri minkejja sitwazzjonijiet simili fis-suq . . Il-Kummissjoni ser tipprova tirrazzjonalizza aktar il-proċeduri u tnaqqas kemm jista' jkun il-piż amministrattiv għall-atturi fis-suq u għall-NRAs, f'konformità ma' l-istrateġija tal-Kummissjoni għal regolazzjoni aħjar[29] . Ser tagħmel proposti korrispondenti fil-kuntest tar-reviżjoni tal-qafas regolatorju. Minbarra dan, il-Kummissjoni tistieden lill-Istati Membri biex jikkontribwixxu għar-razzjonalizzazzjoni tal-proċess tar-reviżjoni tas-suq fuq livell nazzjonali. B'mod partikolari, l-NRAs għandhom (i) jevitaw dewmien fin-notifika ta' l-abbozz ta' miżuri u l-adozzjoni ta' miżuri finali, u (ii) jinnotifikaw l-analiżi tas-suq u r-rimedji intenzjonati fi stadji differenti. Il-Kummissjoni bħalissa qiegħda tirrevedi l-qafas regolatorju għall-ekomunikazzjonijiet u l-proposta tagħha ser titressaq quddiem il-Kunsill u l-Parlament fit-tieni nofs ta' l-2007. Il-qafas regolatorju rivedut madankollu mhux mistenni li jidħol fis-seħħ qabel l-2009-2010. Fil-medda l-qasira l-Kummissjoni qed tirrevedi r-Rakkomandazzjoni dwar swieq rilevanti u r-rakkomandazzjoni proċedurali ta' l-Artikolu 7 u l-verżjonijiet ġodda tat-testi għandhom jiġu adottati fit-tieni nofs ta' l-2007. [1] Suq uniku għaċ-ċittadini, KUMM(2007) 60 finali 21.2.2007 [2] i2010 – Rapport Annwali dwar is-Soċjetà ta' l-Informazzjoni għall-2007, COM(2007)146 finali tat-30.3.2007. [3] Ir-Regolazzjoni u s-Swieq tal-Komunikazzjonijiet Elettroniċi Ewropej għall-2006 (it-12-il Rapport), COM(2007) 155 tad-29.3.2007. [4] Id-Direttiva 2002/21/EC tal-Parlament Ewropew u tal-Kunsill tas-7 ta' Marzu 2002 dwar qafas regolatorju komuni għan-netwerks u s-servizzi tal-komunikazzjonijet elettroniċi (id-“Direttiva Kwadru”), ĠU L 108, 24.4.2002, p. 33. [5] Ir-Rakkomandazzjoni tal-Kummissjoni 2003/311/KE tal-11 ta' Frar 2003 dwar swieq ta' prodotti u servizzi rilevanti fi ħdan is-settur ta' komunikazzjonijiet elettroniċi soġġett għal regolament ex ante f'konformità mad-Direttiva 2002/21/KE tal-Parlament Ewropew u tal-Kunsill dwar qafas regolatorju komuni għas-swieq tan-netwerks u s-servizzi tal-komunikazzjoni elettronika ("Rakkomdandazzjoni dwar swieq rilevanti"), ĠU L 114, 8.5.2003, p. 45. [6] Fis-swieq tat-telefonija fissa u tal-broadband, ħafna operaturi huma attivi f'diversi Stati membri u saħansitra madwar l-UE. Ukoll fis-swieq tat-telefonija mobbli, diversi intrapriżi joperaw f'diversi Stati Membri, b'operatur wieħed minnhom attiv f'aktar min-nofs l-UE25. Fis-swieq tax-xandir bis-satellita, l-operaturi diġà joffru servizzi transkonfinali. Ara l-istudju ntitolat "Tħejjija għall-Passi li Jmiss fir-Regolazzjoni tal-Komunikazzjonijiet Elettroniċi – Kontribut għall-istudju tal-qafas regolaturju tal-komunikazzjonijiet elettroniċi" ta' Lulju 2006 (il-"Hogan & Hartson and Analysys Study"). [7] Ara l-istudju Hogan & Hartson and Analysys . [8] Is-settur tal-komunikazzjonijiet elettroniċi jgħodd għal madwar 44,5% tas-settur kollu ta' l-ICT sector li l-valur tiegħu huwa stmat bħala 649 biljun fl-2006 skond it-12-il Rapport dwar l-Implimentazzjoni tal-Kummissjoni. [9] Ara, b'mod partikolari, il-Komunikazzjoni dwar il-Valutazzjoni tal-qafas Regolatorju ta' l-UE għall-komunikazzjonijiet elettroniċi, COM(2006) 334 finali tat-28.6.2006. [10] Ara l-istudju li sar minn London Economics, f'assoċjazzjoni ma' Pricewaterhouse Coopers, intitolat "Valutazzjoni tal-qafas regolatorju għall-komunikazzjonijiet elettroniċi: Tkabbir u investiment fis-settur tal-Komunikazzjonijiet ta' l-UE" ta' Lulju 2006, (il-"LE PWC Study"). [11] Ara l-Komunikazzjoni dwar l-evalwazzjonijiet tas-Swieq taħt il-qafas Regolatorju ta' l-UE, COM(2006) 28 finali tas-7.2.2006. [12] Il-Kummissjoni bagħtet ittra ta' notifika formali lill-Ġermanja minħabba li emendi fl-Att tat-Telekoms Ġermaniżi li effettivament jeżentaw mill-kompetizzjoni in-netwerks ta' aċċess malajr ta' l-internetet (VDSL), ara l-avviż għall-istampa IP/07/237 tas-26.2.2007. [13] Linji bil-kiri flimkien ma' interfaces alternattivi (inkluż Ethernet) għandhom jiddaħħlu fis-swieq tal-linji mikrija bl-ingrossa jekk valutazzjoni skond il-prinċipji tal-liġi tal-kompetizzjoni tindika li linji mikrija bl-ingrossa flimkien ma' interfaces alternattivi jistgħu jiġu sostitwiti b'linji mikrija bl-ingrossa flimkien ma' interfaces tradizzjonali, speċjalment jekk il-funzjonalità tagħhom u l-livelli tal-prezz ikunu ugwali. [14] Il-Linji Gwida tal-Kummissjoni dwar l-analiżi tas-suq u l-evalwazzjoni ta' poter fis-suq sinifikanti taħt il-qafas regolatorju Komunitarju għal netwerks u servizzi ta' komunikazzjonijiet elettroniċi (il-"Linji Gwida ta' l-SMP"), ĠU C 165 11.7.2002, p. 6. [15] Il-Kummissjoni aċċenat in-nuqqas ta' orjentazzjoni fl-ispejjeż u s-separazzjoni fil-kontabilità nieqsa fil-Ġermanja u t-tagħrif nieqes dwar il-metodoloġija tal-kontabilità tal-kosti fis-Slovakkja. [16] Per eżempju, il-Kummissjoni kkumentat fuq il-kiri ta' linji bl-imnut fil-Portugall, fi Spanja, fir-Renju Unit u talbet lill-Polonja biex tispeċifika l-obbligu tagħha ta' kiri ta' linji bl-imnut. [17] B'mod partikolari, il-Kummissjoni kkumentat fuq il-ħtieġa li jiġu kkunsidrati r-rimedji tal-bejgħ bl-ingrossa fil-każijiet ta' l-Ungerija, Franza, is-Slovenja u Spanja u li jiġu infurzati dawn ir-rimedji fi Franza. [18] Per eżempju, l-NRA Ġermaniża nnotifikat rimedji finali aktar minn sena wara n-notifika ta' l-analiżi tas-suq. [19] Dan kien il-każ fil-Lussemburgu, ir-Repubblika Ċeka u l-Polonja. [20] B'mod partikolari r-Repubblika Ċeka, il-Ġermanja u l-Finlandja. [21] Il-Kummissjoni kkummentat dwar dik il-kwistjoni wara li ntbagħtu notifiki mill-Ġermanja u l-Lussemburgu. [22] Din (parzjalment) kienet minħabba l-każ ta' l-Awstrija, ir-Repubblika Ċeka, id-Danimarka, il-Finlandja, il-Ġermanja, l-Olanda, l-Iżvezja u r-Renju Unit. [23] Dan kien il-każ fl-Awstrija, il-Belġju, ir-Repubblika Ċeka, il-Finlandja, l-Ungerija, il-Latvja, l-Olanda, l-Iżvezja u s-Slovenja. [24] F'Ċipru u fis-Slovenja, operatur wieħed instab li kellu SMP. Fl-Irlanda, fi Spanja u f'Malta instab li kienet teżisti d-dominanza kollettiva. Fl-Irlanda, il-miżura finali tneħħiet mir-regolatur Irlandiż wara li kienu ttieħdu proċeduri mill-qorti nazzjonali. [25] Fil-każ li l-operatur ospitanti jieqaf mill-forniment, il-fornitur tas-servizz jista jaqleb għal fornitur bl-ingrossa ieħor. Alternattivament, jekk il-fornitur tas-servizz joħroġ mis-suq tal-bejgħ bl-imnut, jista' jagħti l-każ li l-operatur ospitanti ma jkunx jista' jaqbad biżżejjed klijenti li jixtru bl-imnut mill-fornitur tas-servizz biex jagħmel tajjeb għad-dħul bl-ingrossa mitluf. [26] Ir-Rakkomandazzjoni tal-Kummissjoni 2003/561/KE tat-23 ta' Lulju 2003 dwar notifiki, limiti taż-żmien u konsultazzjonijiet ipprovduti skond l-Artikolu 7 tad-Direttiva Kwadru (“ir-Rakkomandazzjoni Proċedurali”), ĠU L 190, 30.7.2003, p. 13. [27] Ara l-Premessi Nru 5 u 6 u l-Artikolu 4 tad-Direttiva 2002/19/KE tal-Parlament Ewropew u tal-Kunsill tas-7 ta' Marzu 2002 dwar aċċess għal, u interkonnessjoni ta', netwerks tal-komunikazzjoniijiet elettroniċi u faċilitajiet assoċjati (d-"Direttiva ta' l-Aċċess "), ĠU L 108, 24.4.2002, p.7. [28] Fil-każ NL/2003/17, il-Ministeru Olandiż għall-affarijiet ekonomiċi nnotifika digriet li kien fih obbligu ġenerali li tiġi żgurata konnettività minn tarf sa ieħor ( end-to-end connectivity ) għas-servizzi tat-telefonija kollha li huma disponnibbli pubblikament fl-Olanda. Fil-każ UK/2003/19, l-NRA Britanniku nnotifika obbligu lill-uniku fornitur tas-servizzi ta' kontroll ta' aċċess għat-TV diġitali (Sky Subscriber Services Limited) biex jipprovdi aċċess għal dawn is-servizz abbażi ta' termini ġusti, raġonevoli u mhux diskriminatorji. L-NRA Pollakk impona obbligu ta' ebda diskriminazzjoni u ta' trasparenza lill-operatur diġà stabbilit, b'mod partikolari biex iżommu milli jinterferixxi fil-kwalità ta' trasmissjoni IP bejn il-klijenti tiegħu u l-operaturi tal-komunikazzjonijiet elettroniċi oħrajn (ara l-każ PL/2006/0382). Fil-każ UK/2006/045, l-NRA Britanniku ppropona li jimponi obbligu relatat ma' l-aċċess fuq il-BT, skond liema l-BT mitlub li jixtri servizzi ta' terminazzjoni ta' sejħiet narrowband bl-ingrossa minn kwalunkwe operatur tan-netwerk pubbliku tal-komunikazzjonijiet elettroniċi. [29] Ara b'mod partikolari il-Komunikazzjoni tal-Kummissjoni, Regolamentazzjoni Aħjar għat-Tkabbir u l-Impjiegi fl-Unjoni Ewropea ( Better Regulation for Growth and Jobs in the European Union ), COM(2005) 97 finali tas-16.3.2005.